ธปท.เตือนเงินบาทยังไม่นิ่ง
ผู้ว่า ธปท.เตือนเงินบาทยังไม่นิ่ง แม้ล่าสุดเงินบาทกลับมาเคลื่อนไหวอยู่ต่ำกว่า 36 บาท/เหรียญสหรัฐ
17 ก.ย. 2558

ผู้ว่า ธปท.เตือนเงินบาทยังไม่นิ่ง แม้ล่าสุดเงินบาทกลับมาเคลื่อนไหวอยู่ต่ำกว่า 36 บาท/เหรียญสหรัฐ
นายประสาร ไตรรัตน์วรกุล ผู้ว่าการ ธนาคารแห่งประเทศ (ธปท.) เปิดเผยว่า การเคลื่อนไหวของเงินบาทในขณะนี้แม้ว่าจะกลับมาอยู่ในระดับที่ต่ำกว่า 36 บาท/เหรียญสหรัฐ แต่ยังไม่นิ่ง ยังขึ้นกับตลาดการเงินที่ยังไม่นิ่ง ส่วนหนึ่งเพราะคนรอผลการตัดสินดอกเบี้ยของธนาคารกลางสหรัฐฯ(เฟด) ขึ้นกับมุมมองของนักลงทุนต่างประเทศที่จะมองเงินแต่ละสกุลเป็นอย่างไร
“แต่โดยรวมค่าเงินบาทไทยยังเคลื่อนไหวสอดคล้องกับทิศทางสกุลเงินในภูมิภาค อยู่ในระดับกลางๆของตาราง ถือว่ามีเสถียรภาพ ผันผวนน้อย ถ้าถามว่าเฟดขึ้นดอกเบี้ยจะกระทบเราแค่ไหน จากการประเมินผมว่าคงกระทบจำกัด” นายประสารกล่าว
นายประสาร กล่าวว่า การคงดอกเบี้ยไว้ที่ระดับ 1.5% ในการประชุมคณะกรรมการนโยบายการเงิน(กนง.)เมื่อวานนี้(16 ก.ย.)นั้น เพราะขณะนี้มีความไม่แน่นอนในตลาดการเงิน ถ้าดำเนินนโยบายอะไรเพื่อรักษาเสถียรภาพได้ก็จะดี ซึ่งการตัดสินใจคงดอกเบี้ยที่ 1.5%ก็เป็นการไม่เพิ่มปัจจัยความไม่แน่นอนลงไปอีก โดยระดับดอกเบี้ยปัจจุบันและค่าเงินบาทขณะนี้เชื่อว่ายังสามารถรับความเสี่ยงต่างๆได้
ทั้งนี้ ตลาดการซื้อขายเงินบาทวันนี้เปิดตลาดที่ระดับ 35.88 บาท/เหรียญสหรัฐ ปรับแข็งค่าขึ้นจากก่อนหน้านี้ที่เคลื่อนไหวอยู่ในระดับต่ำกว่า 36 บาท/เหรียญสหรัฐ อย่างไรก็ดีตลาดยังรอผลการะชุมของเฟดที่จะออกมาในคืนนี้